2. ปัจจัยความเสี่ยง

บริษัท ฟินันซ่า จำกัด (มหาชน) และบริษัทย่อย มีการบริหารความเสี่ยงแบบรวมกลุ่ม
โดยมีเป้าหมายให้ธุรกิจเติบโตและสร้างผลตอบแทนอย่างมั่นคงในระยะยาว
กลุ่มบริษัทฟินันซ่าตระหนักดีว่าความเสี่ยงที่กลุ่มบริษัทเผชิญ
อาจทำให้ผู้ลงทุนสูญเสียเงินลงทุนทั้งจำนวนหรือบางส่วนหรือไม่ได้รับผลตอบแทนในอัตราที่ควรจะได้รับ
จึงให้ความสำคัญต่อการบริหารความเสี่ยงเพื่อให้ความเสี่ยงอยู่ภายใต้ระดับที่ยอมรับได้ที่ได้รับอนุมัติจากคณะกรรมการบริหารความเสี่ยงของกลุ่มบริษัท

นโยบายเกี่ยวกับมาตรการและแผนงานจัดการความเสี่ยงในการดำเนินธุรกิจของกลุ่มบริษัทกำหนดจากคณะกรรมการบริหารความเสี่ยงของกลุ่มบริษัท
ทั้งนี้ได้จัดให้ฝ่ายบริหารรายงานผลการบริหารความเสี่ยงของกลุ่มบริษัทต่อคณะกรรมการบริษัทเป็นประจำทุกไตรมาส
และได้มีการทำการประเมินความเพียงพอของระบบควบคุมภายในที่มีอยู่เป็นประจำทุกปี
เพื่อพิจารณาหาแนวทางในการปรับปรุงแก้ไขการปฏิบัติงาน
ให้ผลการดำเนินงานมีประสิทธิภาพมากยิ่งขึ้น

1.  ความเสี่ยงจากภาวะตลาด (Market Risk)

ความเสี่ยงจากภาวะตลาด หมายถึง
ความเสี่ยงที่เกิดจากการเปลี่ยนแปลงมูลค่าตราสารทางการเงินเนื่องจากการเปลี่ยนแปลงของปัจจัยตลาด
ได้แก่ การเคลื่อนไหวของอัตราดอกเบี้ย อัตราแลกเปลี่ยนเงินตราต่างประเทศ และภาวะเศรษฐกิจ
ซึ่งอาจส่งผลกระทบทั้งในด้านบวกและด้านลบต่อรายได้ของกลุ่มบริษัท

1.  ความเสี่ยงจากการที่รายได้หลักของกลุ่มฟินันซ่าอาจได้รับผลกระทบจากความผันผวนของภาวะเศรษฐกิจ
    ภาวะตลาดเงินและตลาดทุน

รายได้หลักของกลุ่มฟินันซ่ามาจากธุรกิจซึ่งมีความสัมพันธ์โดยตรงกับภาวะเศรษฐกิจ
ภาวะตลาดเงินและตลาดทุนทั้งในและต่างประเทศ ซึ่งปัจจัยต่าง ๆ
เหล่านี้ล้วนอยู่นอกเหนือการควบคุมของบริษัท
หากปัจจัยดังกล่าวส่งผลกระทบในทางลบต่อภาวะในตลาดหลักทรัพย์แห่งประเทศไทย อาทิ
ปริมาณการซื้อขายหลักทรัพย์ ราคาหลักทรัพย์ การระดมทุน การนำหลักทรัพย์เข้าจดทะเบียน
รวมถึงความเชื่อมั่นของนักลงทุน ก็จะส่งผลกระทบในทางลบต่อรายได้จากธุรกิจวาณิชธนกิจ
ธุรกิจบริหารกองทุน และธุรกิจการลงทุนโดยตรง อย่างไรก็ตาม
ในภาวะดังกล่าวบริษัทอาจมีโอกาสหารายได้ที่ปรึกษาด้านอื่นๆ ชดเชย
เพื่อเป็นการกระจายความเสี่ยงด้านรายได้ เช่น
รายได้จากการให้บริการเป็นที่ปรึกษาในการปรับโครงสร้างหนี้
รายได้จากธุรกิจให้เช่าพื้นที่คลังสินค้า นอกจากนี้
นโยบายการดำเนินธุรกิจของบริษัทที่ไม่ได้มุ่งเน้นธุรกิจภายในประเทศเพียงแห่งเดียวจะช่วยกระจายความเสี่ยงจากภาวะเศรษฐกิจในประเทศได้ระดับหนึ่ง

2.  ความเสี่ยงจากการมีขาดทุนสะสมจำนวนมาก

กลุ่มบริษัทฟินันซ่ามีผลดำเนินงานสำหรับปี 2555 เป็นผลขาดทุนสุทธิ 34 ล้านบาท เทียบกับผลขาดทุน
143.3 ล้านบาทในปีก่อน คิดเป็นผลขาดทุนลดลง 109.3 ล้านบาท หรือลดลงร้อยละ 76

ณ วันที่ 31 ธันวาคม 2555
ฟินันซ่ามียอดขาดทุนสะสมตามงบการเงินรวมและงบการเงินเฉพาะกิจการเท่ากับ 557.9 ล้านบาท
และ 887.2 ล้านบาท ตามลำดับ
ซึ่งการมีขาดทุนสะสมจำนวนมากอาจส่งผลกระทบต่อฐานะทางการเงินและความสามารถในการชำระหนี้ของบริษัทได้
ซึ่งผลขาดทุนมีสาเหตุหลักมาจากผลประกอบการของบริษัทย่อย คือ บริษัท ฟินันซ่า ฟันด์ แมเนจเม้นท์
(FFM) ที่มีผลประกอบการขาดทุนติดต่อกัน
เนื่องจากรายได้ค่าธรรมเนียมจากการบริหารกองทุนลดลงสืบเนื่องจากกองทุนที่อยู่ภายใต้การบริหารครบกำหนด
และตลาดการเงินในเวียดนามที่บริษัทมีกองทุนภายใต้การบริหารอยู่มีการปรับตัวลดลง
การออกกองทุนเพื่อระดมทุนใหม่ได้รับผลกระทบจากการที่นักลงทุนเพิ่มความระมัดระวังในการลงทุนกับบริษัทผู้บริหารกองทุนขนาดเล็กที่มีนโยบายลงทุนในตลาดเฉพาะเจาะจงอย่าง
FFM ส่งผลให้เงินทุนจะไหลเข้าสู่เฉพาะกองทุนขนาดใหญ่ ซึ่งบริหารโดยบริษัทยักษ์ใหญ่ที่มีชื่อเสียง
นอกจากนี้ บริษัทยังมีการรับรู้ส่วนแบ่งขาดทุนจากเงินลงทุนในบริษัทร่วม คือ บริษัท พรอสเพค
ดีเวลลอปเมนท์ (PD) ซึ่งฟินันซ่าถือหุ้นอยู่ ร้อยละ 41.58 PD อยู่ในช่วงการลงทุนระยะเริ่มแรก
ทำให้มีค่าใช้จ่ายสูง ประกอบ
กับยังไม่สามารถสร้างรายได้เต็มศักยภาพ ทั้งนี้
คาดการว่าบริษัทจะเริ่มมีรายได้จากพื้นที่คลังสินค้าที่สร้างแล้วเสร็จเพิ่มขึ้น
และสามารถลดส่วนขาดทุนสะสมลงได้

3.  ความเสี่ยงจากการลงทุนในบริษัทย่อยและบริษัทร่วม

เนื่องจากบริษัท ฟินันซ่า จำกัด (มหาชน) ดำเนินธุรกิจเป็นบริษัทโฮลดิ้ง (Holding Company)
มีรายได้จากการลงทุนในบริษัทย่อยและบริษัทร่วม
ดังนั้นความเสี่ยงจากการลงทุนในบริษัทย่อยและบริษัทร่วมอาจเกิดขึ้นได้
ถ้าบริษัทย่อยและบริษัทร่วมมีผลการดำเนินงานขาดทุน
ซึ่งจะส่งผลกระทบโดยตรงต่อผลประกอบการของบริษัท ทั้งนี้
เงินลงทุนในบริษัทร่วมที่แสดงในงบการเงินรวมได้ถูกบันทึกตามวิธีส่วนได้เสีย
และเงินลงทุนในบริษัทย่อยและบริษัทร่วมที่แสดงในงบการเงินเฉพาะกิจการแสดงมูลค่าตามวิธีราคาทุนสุทธิจากค่าเผื่อการด้อยค่า
(ถ้ามี)

[]

4.  ความเสี่ยงด้านการลงทุนในหลักทรัพย์และผลตอบแทน

กลุ่มบริษัทฟินันซ่า
มีความเสี่ยงที่ผลตอบแทนจากของเงินลงทุนในหลักทรัพย์ไม่เป็นไปตามที่คาดการณ์ไว้
เนื่องมาจากความผันผวนของภาวะเศรษฐกิจทั้งในและต่างประเทศ

ณ วันที่ 31 ธันวาคม 2555 บริษัทและบริษัทย่อยมีเงินลงทุนในหลักทรัพย์สุทธิ 416.8 ล้านบาท
คิดเป็นร้อยละ 23 ของสินทรัพย์รวมในกลุ่มฟินันซ่า เพิ่มขึ้นจากสิ้นปี 2554 จำนวน 24.9 ล้านบาท
หรือร้อยละ 6
โดยส่วนใหญ่เป็นการเพิ่มของเงินลงทุนในหลักทรัพย์เพื่อค้าซึ่งเกิดจากการลงทุนในกองทุนตลาดเงินในประเทศ

[]

เงินลงทุนในหลักทรัพย์เพื่อค้า ณ วันที่ 31 ธันวาคม 2555
เกือบทั้งจำนวนเป็นเงินลงทุนในหน่วยลงทุนของกองทุนตลาดเงินในประเทศ
เป็นเงินลงทุนที่มีสภาพคล่องสูงและความเสี่ยงจากการลงทุนต่ำ
สำหรับเงินลงทุนในหลักทรัพย์ระยะยาวเป็นเงินลงทุนในพันธบัตรรัฐบาล

บริษัทมอบหมายให้คณะกรรมการพิจารณาการลงทุนเป็นผู้กำหนดแนวทางและนโยบายการจัดสรรสินทรัพย์
นโยบายการอนุมัติวงเงินการลงทุนของบริษัท และการควบคุมความเสี่ยง
เพื่อควบคุมผลขาดทุนที่อาจเกิดจากความผันผวนของภาวะเศรษฐกิจและภาวะตลาดหลักทรัพย์

5.  ความเสี่ยงจากอัตราแลกเปลี่ยน

เนื่องจากบริษัทมีบริษัทย่อยที่เป็นบริษัทจดทะเบียนในต่างประเทศหลายแห่ง
จึงมีสินทรัพย์และหนี้สินส่วนหนึ่งเป็นเงินตราต่างประเทศ ณ วันที่ 31 ธันวาคม 2555
บริษัทและบริษัทย่อยมีสินทรัพย์และหนี้สินที่เป็นเงินตราต่างประเทศตามตารางข้างล่างนี้
โดยสินทรัพย์ส่วนใหญ่จะเป็นเงินสดและเงินลงทุน และหนี้สินจะเป็นค่าใช้จ่ายค้างจ่ายและหนี้สินอื่นๆ

[]

6.  ความเสี่ยงจากความผันผวนของอัตราดอกเบี้ย

ความผันผวนของอัตราดอกเบี้ยมีผลกระทบต่อรายได้และค่าใช้จ่ายที่เป็นดอกเบี้ยของกลุ่มบริษัท
ทั้งนี้กลุ่มบริษัทมีความเสี่ยงในด้านนี้ต่ำ
เนื่องจากมีรายได้จากดอกเบี้ยจำนวนน้อยเมื่อเทียบกับรายได้อื่น
ขณะที่ค่าใช้จ่ายที่เป็นดอกเบี้ยมีเพียงหนี้สินระยะสั้นประเภทตั๋วแลกเงิน
ซึ่งหากอัตราดอกเบี้ยตลาดปรับตัวสูงขึ้น จะส่งผลกระทบให้ต้นทุนของบริษัทสูงขึ้น

2.  ความเสี่ยงด้านสภาพคล่อง (Liquidity Risk)

ความเสี่ยงด้านสภาพคล่อง หมายถึง
ความเสี่ยงที่เกิดจากการที่บริษัทไม่สามารถชำระหนี้สินหรือภาระผูกพันเมื่อถึงกำหนด
เนื่องจากไม่สามารถจัดหาเงินได้เพียงพอตามความต้องการ
ภายในระยะเวลาที่กำหนดและมีต้นทุนที่เหมาะสม

ความเสี่ยงด้านสภาพคล่องเป็นความเสี่ยงที่สำคัญมากประเภทหนึ่งในการดำเนินธุรกิจของบริษัท
ฟินันซ่า จำกัด (มหาชน)
เนื่องจากบริษัทมีการพึ่งพาเงินกู้ระยะสั้นที่ระดมผ่านตั๋วแลกเงินและหุ้นกู้ระยะสั้น
โดยใช้ไปเป็นเงินทุนหมุนเวียนและลงทุนในสินทรัพย์ระยะยาวมากขึ้น

ณ วันที่ 31 ธันวาคม 2555 บริษัทมีหนี้สินหมุนเวียนประเภทตั๋วแลกเงิน 317.9 ล้านบาท
ลดลงจำนวน 211.3 ล้านบาท หรือร้อยละ 40 จากสิ้นปี 2554
อัตราส่วนสภาพคล่องที่ได้จากการเทียบสัดส่วนสินทรัพย์หมุนเวียนต่อหนี้สินหมุนเวียนของกลุ่มฟินันซ่า
เท่ากับ 0.97 เท่า เพิ่มขึ้นจากสิ้นปี 2554 ซึ่งเท่ากับ 0.55 เท่า
แสดงให้เห็นว่าสภาพคล่องระยะสั้นของบริษัทดีขึ้น
โครงสร้างเงินทุนของกลุ่มฟินันซ่าประกอบด้วยหนี้สินจำนวน 486.7 ล้านบาท
และส่วนของผู้ถือหุ้นจำนวน 1,317.6 ล้านบาท คิดเป็นอัตราส่วนหนี้สินต่อทุนเท่ากับ 0.37 เท่า
นับว่ายังอยู่ในระดับต่ำมาก

ทั้งนี้
คณะกรรมการบริษัทได้มอบหมายให้กรรมการผู้จัดการเป็นผู้ออกนโยบายภายในให้มีระบบควบคุมการออกตราสารหนี้ระยะสั้นอย่างรัดกุม
รวมถึงให้มีการรายงานจำนวนยอดตราสารหนี้ระยะสั้นที่เสนอขาย
และยอดคงค้างต่อคณะกรรมการบริษัทเป็นประจำทุกไตรมาสเพื่อให้สามารถตรวจสอบได้ ทั้งนี้
ผู้ลงทุนสามารถตรวจสอบยอดคงค้างของตั๋วแลกเงินและหุ้นกู้ระยะสั้นที่บริษัทออกได้จาก
“รายงานการเปลี่ยนแปลงตราสารหนี้ระยะสั้น” ของบริษัท จาก www.sec.or.th

กลุ่มฟินันซ่ามีการบริหารสภาพคล่องแบบรวมศูนย์โดยฝ่ายบริหารเงิน
มีการจัดให้มีการกู้ยืมระหว่างบริษัทและบริษัทย่อย และมีการคำนวณ Liquidity Gap
เพื่อวัดความเพียงพอของเงินทุนและสภาพคล่องของบริษัท

3.  ความเสี่ยงด้านเครดิต (Credit Risk)

ความเสี่ยงด้านเครดิต หมายถึง ความเสี่ยงที่เกิดจากการที่คู่สัญญา (Counterparty)
ของบริษัทไม่สามารถปฏิบัติตามเงื่อนไขและข้อตกลงในสัญญาที่ได้ตกลงร่วมกันไว้ได้
ทำให้ไม่สามารถชำระหนี้เมื่อครบกำหนดซึ่งอาจส่งผลให้เกิดความเสียหายแก่บริษัท

กลุ่มฟินันซ่ามีความเสี่ยงด้านเครดิตอยู่ในระดับต่ำ
เพราะธุรกิจปัจจุบันไม่มีการปล่อยสินเชื่อและไม่มีนโยบายในการปล่อยสินเชื่อเพิ่ม ดังนั้น
ความเสี่ยงด้านเครดิตที่บริษัทยังคงมีอยู่จึงเกิดจากตราสารหนี้ที่บริษัทลงทุน
และความเสี่ยงด้านชำระราคา ในการลงทุนในตราสารหนี้ของกลุ่มบริษัท
คณะกรรมการบริหารความเสี่ยงกำหนดให้ตราสารหนี้หรือบริษัทที่ออกตราสารหนี้ต้องได้รับการจัดอันดับความน่าเชื่อถืออยู่ในระดับที่ลงทุนได้
(Investment grade) หรือได้อันดับความน่าเชื่อถือไม่ต่ำกว่า BBB-
เพื่อเป็นการควบคุมความเสี่ยงด้านเครดิตของกลุ่มบริษัท

4.  ความเสี่ยงด้านปฏิบัติการ (Operational Risk)

ความเสี่ยงด้านปฏิบัติการ หมายถึง
ความเสี่ยงที่จะเกิดความเสียหายอันเนื่องมาจากการขาดการกำกับดูแลและควบคุมที่ดี
หรือขาดธรรมาภิบาลในองค์กร โดยมีสาเหตุมาจากกระบวนการปฏิบัติงานภายในองค์กร บุคลากร
ระบบงาน หรือเหตุการณ์จากปัจจัยภายนอก

กลุ่มฟินันซ่าได้ปฏิบัติตามหลักการกำกับดูแลกิจการที่ดี ตามที่สำนักงาน ก.ล.ต.
และตลาดหลักทรัพย์แห่งประเทศไทย (“ตลาดหลักทรัพย์”) กำหนดมาโดยตลอด
โดยคณะกรรมการบริษัทได้มีการติดตามการปฏิบัติตามหลักการกำกับดูแลกิจการที่ดีดังกล่าวเป็นประจำทุกปี

สำหรับการดูแลป้องกันการใช้ข้อมูลภายใน ฟินันซ่ากำหนดนโยบายห้ามกรรมการ ผู้บริหาร
หรือหน่วยงานที่ได้รับทราบข้อมูลภายในที่เกี่ยวกับฐานะการเงินและผลการดำเนินงานของบริษัทซึ่งยังไม่เปิดเผยต่อสาธารณชนไปใช้เพื่อแสวงหาผลประโยชน์ส่วนตัว
รวมทั้งการซื้อขายหลักทรัพย์
และกำหนดให้ผู้บริหารรายงานการเปลี่ยนแปลงการถือหลักทรัพย์ในบริษัทของตนเอง คู่สมรส
และบุตรที่ยังไม่บรรลุนิติภาวะ ต่อสำนักงาน ก.ล.ต. เพื่อให้เป็นไปตามมาตรา 59
และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535

สำหรับปัจจัยเสี่ยงที่เกิดจากเหตุการณ์ภายนอกต่างๆ เช่น ภัยธรรมชาติ และการก่อวินาศภัย
กลุ่มบริษัทได้มีการจัดทำแผนฉุกเฉินหรือแผนการดำเนินธุรกิจต่อเนื่อง (Business Contingency
Plan) เพื่อให้บริษัทสามารถกลับมาให้บริการได้อย่างต่อเนื่องภายในระยะเวลาที่เหมาะสม

ในการบริหารความเสี่ยงด้านปฏิบัติการของกลุ่มบริษัทฟินันซ่าดำเนินการผ่านการควบคุมและติดตามผ่านฝ่ายกำกับดูแลการปฏิบัติงาน
และผู้ตรวจสอบภายใน (Internal Audit) จากภายนอก
และรายงานผลต่อคณะกรรมการตรวจสอบของกลุ่มบริษัทเป็นประจำทุกไตรมาส

5.  ความเสี่ยงด้านทรัพยากรบุคคล

การดำเนินธุรกิจของกลุ่มบริษัทฟินันซ่าเป็นธุรกิจที่ต้องพึ่งพาบุคลากรเป็นหลัก
โดยบุคลากรในระดับบริหารของบริษัท เป็นผู้มีความชำนาญ และมีประสบการณ์การทำงานที่ยาวนาน
อย่างไรก็ตาม ในสภาวะที่ธุรกิจมีการแข่งขันที่สูง
ในขณะที่บุคลากรที่มีประสบการณ์และความชำนาญในการประกอบธุรกิจการเงินมีอยู่อย่างจำกัด
ทำให้เกิดการแย่งชิงบุคลากรในสายงานต่าง ๆ ผู้บริหารมีนโยบายที่จะว่าจ้างผู้บริหารในระดับสูง
เน้นการพัฒนาพนักงาน สร้างแรงจูงใจในการทำงาน
รวมทั้งจัดให้มีทีมงานที่ประกอบด้วยบุคลากรที่มีความรู้ความสามารถและมีประสบการณ์หลายทีม
ซึ่งนโยบายดังกล่าวได้สร้างผลงานและช่วยให้ผลประกอบการเติบโตอย่างต่อเนื่อง ดังนั้น
หากขาดผู้บริหารหรือทีมงานหนึ่งไป ทีมงานอื่นสามารถดำเนินงานแทนได้
โดยจะส่งผลกระทบต่อการดำเนินธุรกิจของบริษัทในอนาคตไม่มากนัก นอกจากนี้
ยังให้ความสำคัญกับทรัพยากรบุคคล
โดยจัดให้มีการฝึกอบรมและเรียนรู้จากการปฏิบัติงานจริงเพื่อพัฒนาบุคลากรทั้งในระดับบริหารและระดับปฏิบัติการให้มีความรู้ความสามารถเพิ่มเติมอย่างสม่ำเสมอและเป็นไปในทิศทางเดียวกัน
อีกทั้งการให้ผลประโยชน์ตอบแทนจากการทำงานที่สัมพันธ์กับผลงานและความสามารถของพนักงานให้อยู่ในระดับที่จูงใจและอยู่ในเกณฑ์มาตรฐานตามสภาวะตลาด
เพื่อสร้างหลักประกันและความมั่นคงในการทำงานของพนักงาน
ซึ่งจะช่วยลดความเสี่ยงในการสูญเสียทีมงานและบุคลากรให้น้อยลง

6.  ความเสี่ยงด้านกลยุทธ์

ความเสี่ยงด้านกลยุทธ์ หมายถึง ความเสี่ยงที่มีผลกระทบต่อผลประกอบการของกลุ่มบริษัทฟินันซ่า
เช่น รายได้ กำไร เงินทุน เป็นต้น รวมถึงชื่อเสียงของกลุ่มบริษัททั้งในปัจจุบันและอนาคต
อันเนื่องมาจากการเปลี่ยนแปลงของสภาพแวดล้อมในการดำเนินธุรกิจ
การตัดสินใจด้านกลยุทธ์ที่ผิดพลาด การนำไปปฎิบัติอย่างไม่เหมาะสม
หรือความเชื่องช้าในการตอบสนองต่อการเปลี่ยนแปลงของอุตสาหกรรม เศรษฐกิจ หรือเทคโนโลยี

1.  ผู้ถือหุ้นรายใหญ่มีอิทธิพลต่อการกำหนดนโยบายการบริหารงาน

กลุ่มผู้ถือหุ้นรายใหญ่ของบริษัท คือ กลุ่มของนายยูจีน เอส.เดวิส และกลุ่มของนายวรสิทธิ์
โภคาชัยพัฒน์ ดำรงตำแหน่งเป็นผู้บริหารของบริษัทด้วย
ทำให้กลุ่มของผู้ถือหุ้นดังกล่าวสามารถควบคุมมติที่ประชุมผู้ถือหุ้นในเรื่องสำคัญบางเรื่องซึ่งกฎหมายกำหนดให้ต้องได้คะแนนเสียง
3 ใน 4 ของจำนวนหุ้นที่เข้าประชุมและมีสิทธิออกเสียง เช่น การแก้ไขข้อบังคับ
และการเพิ่มทุนลดทุน เป็นต้น ดังนั้น ผู้ถือหุ้นรายอื่นที่มีสิทธิออกเสียงและเข้าร่วมประชุมครบทั้งหมด
อาจไม่สามารถรวบรวมคะแนนเสียงเพื่อตรวจสอบและถ่วงดุลการบริหารของกลุ่มผู้ถือหุ้นรายใหญ่ได้

ดังนั้นในการลดความเสี่ยงที่อาจเกิดขึ้น
คณะกรรมการตรวจสอบจึงมีหน้าที่ตรวจสอบการดำเนินธุรกิจของบริษัทและการบริหารงานให้เป็นไปตามตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท
รวมถึงทำหน้าที่ถ่วงดุลอำนาจการบริหารแทนผู้ถือหุ้นรายย่อย เพื่อประโยชน์สูงสุดต่อบริษัท

7.  ความเสี่ยงจากการเปลี่ยนแปลงของอันดับความน่าเชื่อถือ

ในเดือนตุลาคม 2555 สถาบันจัดอันดับความน่าเชื่อถือฟิทช์ เรทติ้งส์ (ประเทศไทย) (Fitch
Ratings (Thailand) Limited) ประกาศเครดิตพินิจแนวโน้มเป็นลบ
แก่อันดับเครดิตภายในประเทศ (National rating) ระยะยาวและระยะสั้นของบริษัท ฟินันซ่า
จำกัด (มหาชน) ที่ ‘BBB-(tha)’ และ ‘F3(tha)’
เนื่องจากเห็นว่าบริษัทมีการพึ่งพาแหล่งเงินทุนระยะสั้นเพื่อลงทุนในสินทรัพย์ระยะยาว
ประกอบกับผลประกอบการยังอ่อนแอและความสามารถในการทำกำไรอยู่ในระดับต่ำ

สถาบันจัดอันดับความน่าเชื่อถือฟิทช์ เรทติ้งส์ (ประเทศไทย) จะให้อันดับเครดิตภายในประเทศ
'BBB(tha)' กับผู้ออกตราสารหนี้หรือตัวตราสารหนี้
ที่คาดว่าจะมีความเสี่ยงของการผิดนัดชำระหนี้ปานกลางเมื่อเปรียบเทียบกับผู้ออกตราสารหนี้หรือตัวตราสารหนี้อื่นๆ
ในประเทศไทย การเปลี่ยนแปลงของสถานการณ์หรือสภาพทางเศรษฐกิจ
อาจมีผลกระทบต่อความสามารถในการชำระหนี้ได้ตรงตามกำหนดของตราสารทางการเงินเหล่านี้
มากกว่าตราสารอื่นที่ได้รับการจัดอันดับเครดิตที่สูงกว่า  และเครื่องหมาย “+” หรือ  “-”
อาจจะถูกระบุไว้เพิ่มเติมต่อจากอันดับเครดิตภายในประเทศเพื่อแสดงถึงสถานะเปรียบเทียบภายในอันดับเครดิตขั้นหลัก

อย่างไรก็ตาม หากหนี้สินและสภาพคล่องของบริษัทไม่มีการปรับตัวที่ดีขึ้น
หรือมีการอ่อนแอลงอย่างต่อเนื่อง ภายใน 9-12 เดือนข้างหน้า
อาจส่งผลให้มีการปรับลดอันดับเครดิตภายในประเทศระยะยาวและระยะสั้นของบริษัทลง 1 อันดับ
ในทางกลับกันหากมีการฟื้นตัวของความสามารถในการทำกำไรเนื่องจากการเติบโตของรายได้และค่าใช้จ่ายที่ลดลงภายใน
6-12 เดือนข้างหน้า อาจมีการปรับแนวโน้มอันดับเครดิตเป็นมีเสถียรภาพ
และอันดับเครดิตภายในประเทศระยะยาวอาจได้รับการปรับขึ้น 1 อันดับ
หากผลการดำเนินงานและระดับหนี้สินมีสัญญาณการปรับตัวที่ดีขึ้นอย่างยั่งยืน
และสภาพคล่องมีการปรับตัวดีขึ้นอย่างมีนัยสำคัญ

การเปลี่ยนแปลงอันดับความน่าเชื่อถือสะท้อนถึงโอกาสในการผิดนัดชำระหนี้หุ้นกู้ระยะสั้นและตั๋วแลกเงินของบริษัท
หากอันดับความน่าเชื่อถือปรับลดลง จะแสดงถึงโอกาสที่บริษัทจะผิดนัดชำระหนี้สูงขึ้น
และหากอันดับความน่าเชื่อถือปรับขึ้น โอกาสที่บริษัทจะผิดนัดชำระหนี้ลดลง